ເກົາຫຼີເໜືອ ສຳເລັດການຍິງທົດລອງຂີປານາວຸດຂ້າມທະວີບຈາກເຮືອດຳນໍ້າ
ຮຽບຮຽງໂດຍ: ລູກເມືອງພວນ
ຈາກສຳນັກຂ່າວສູນກາງເກົາຫຼີເໜືອວັນທີ 4 ຕຸລາໃຫ້ຮູ້ວ່າ: ເກົາຫຼີເໜືອໄດ້ປະສົບຜົນສຳເລັດການຍິງທົດລອງຂີປານາວຸດຈາກກຳປັ່ນດຳນໍ້າໂດຍສະຖາບັນວິທະຍາສາດກອງທັບເກົາຫຼີເໜືອ ເປັນຂີປານາວຸດຂ້າມທະວີບຊະນິດໃໝ່ ໃນແນວຕັ້ງໃນນ່ານທະເລນອກອ່າວ ວອນຊານ ຂອງເກົາຫຼີເໜືອ ຊຶ່ງເປັນການຍິງທົດລອງທາງວິທະຍາສາດ ແລະ ທາງເທັກນິກທີ່ສຳຄັນຂອງຂີປານາວຸດຂ້າມທະວີບທີ່ອອກແບບໃໝ່, ບໍ່ມີຜົນກະທົບດ້ານລົບຕໍ່ຄວາມໝັ້ນຄົງຂອງປະເທດເພື່ອນບ້ານ. ການທົດລອງໃນຄັ້ງນີ້ ທ່ານ ກີມຈອງອູນ ບໍ່ໄດ້ໄປຊີ້ນຳ ແລະ ເບິ່ງດ້ວຍຕົນເອງ ແຕ່ໄດ້ສະແດງຄວາມຊົມເຊີຍໃນນາມຂອງຄະນະກຳມະການກາງຂອງພັກແຮງງານເກົາຫຼີເໜືອ ໄປຍັງໜ່ວຍງານວິໄຈທີ່ກ່ຽວຂ້ອງກັບການຍິງທົດລອງຂີປານາວຸດຄັ້ງນີ້. ການຍິງຂີປານາວຸດທີ່ມີຄວາມສຳເລັດນັ້ນ ມີຄວາມສຳຄັນຢ່າງຍິ່ງຕໍ່ການປ້ອງກັນໄພຄຸກຄາມຈາກກອງກຳລັງນອກປະເທດຕໍ່ເກົາຫຼີເໜືອ ແລະ ເປັນການເສີມກຳລັງທະຫານເພື່ອປ້ອງກັນຕົນເອງ. ການຍິງທົດລອງເກີດຂຶ້່ນໜຶ່ງວັນຫຼັງຈາກລັດຖະມົນຕີການຕ່າງປະເທດເກົາຫຼີເໜືອກ່າວວ່າ: ເກົາຫຼີເໜືອ ແລະ ສະຫະລັດໄດ້ຕົກລົງກັນທີ່ຈະມີການເຈລະຈາໃນລະດັບຄະນະເຮັດວຽກຮ່ວມກັນໃນອາທິດນີ້.